b'\n_START_ARTICLE_\nAspergillus flavus\n_START_SECTION_\nBolezni pri \xc4\x8dloveku\n_START_PARAGRAPH_\nA. flavus je drugi najpogostej\xc5\xa1i povzro\xc4\x8ditelj aspergiloz, takoj za sorodno vrsto Aspergillus fumigatus. A. flavus lahko napade plju\xc4\x8dne ali mo\xc5\xbeganske arterije in povzro\xc4\x8di infarkt. Nevtropenija pove\xc4\x8da tveganje za pojav aspergiloze. Aflatoksini, ki jih izlo\xc4\x8da Aspergillus flavus, so eni od mo\xc5\xbenih vzrokov za nastanek hepatocelularnega raka.\n_START_SECTION_\nIzgled na goji\xc5\xa1\xc4\x8du\n_START_PARAGRAPH_\nA. flavus zraste na goji\xc5\xa1\xc4\x8du v obliki rumenozelene plesni. Kot druge glavi\xc4\x8daste plesni tvori zna\xc4\x8dilne konidiospore (pecljaste tvorbe z uvihanim me\xc5\xa1i\xc4\x8dkom na vrhu). Konidiogene celice na me\xc5\xa1i\xc4\x8dku proizvajajo konidije. \xc5\xa0tevilni sevi zeleno fluorescirajo pod svetlobo UV, kar je odvisno od proizvedene koli\xc4\x8dine aflatoksinov.\n_START_SECTION_\nZatiranje\n_START_PARAGRAPH_\nA. flavus se zlasti pogosto pojavlja na koruzi in zemeljskih ore\xc5\xa1kih, kot tudi na vla\xc5\xbenih preprogah. Izlo\xc4\x8deni aflatoksini lahko povzro\xc4\x8dijo akutni hepatitis, imunosupresijo ali hepatocelularnega raka._NEWLINE_Izkazalo se je, da je pri zatiranju te plesni na \xc5\xbeitnih poljih in planta\xc5\xbeah zemeljskega ore\xc5\xa1ka u\xc4\x8dinkovita kvasovka Pichia anomala, ki zavira rast A. flavus. \xc5\xa0tudija je pokazala, da se na pistacijah, na katerih so uporabili omenjeno kvasovko, rast A. flavus zavre do 97\xc2\xa0% v primerjavi z drevesi brez P. anomala. Ta kvasovka namre\xc4\x8d tekmuje z A. flavus za prostor in hranilne snovi in zato zavre njeno rast.'